Uhliarik, Ivan, minister zdravotníctva SR (2010-10-14):
Ďakujem pekne. Vážený pán predseda, vážení páni poslanci, dovoľujem si predložiť ďalší návrh zákona č. 580/2004 Z. z., je to zákon o zdravotnom poistení, ktorý z dlhodobého hľadiska vytvára predpoklady pre synchronizáciu daňového a zdravotného systému, ktorá je nevyhnutným predpokladom pre plynulý prechod na systém spoločného výberového miesta. Cieľom tohto spoločného výberového miesta je zjednodušenie a zníženie administratívnej náročnosti v súvislosti so zjednotením výberu daní, cla a poistných odvodov. V návrhu novely tohto zákona v súlade s cieľom zjednotenia výberu sa novo definujú základné pojmy ako zárobková činnosť, zamestnanec, samostatne zárobkovo činná osoba, zamestnávateľ a cieľom je aj určiť osoby, ktoré nie sú povinné vykonávať ročné zúčtovanie zdravotného poistenia. Súčasne sa definuje aj osobný rozsah zdravotného poistenia, vznik a zánik zdravotného poistenia tak, aby tieto základné pojmy boli kompatibilné s príslušnými daňovými predpismi. V porovnaní so súčasnou právnou úpravou v záujme zjednodušenia sa upúšťa od taxatívneho uvedenia fyzických osôb, ktoré patria do okruhu zamestnancov a SZČO a navrhuje sa, aby fyzické osoby, ktoré sú povinné odvádzať daň z príjmu podľa § 5 až 8 zákona č. 595 o dani z príjmov v znení neskorších predpisov, boli z tej zárobkovej činnosti, z ktorej majú príjem, povinní platiť poistné na verejné zdravotné poistenie. Navrhované zmeny, pre vašu informáciu, v oblasti vymeriavacieho základu je zjednotenie z daňového, alebo s daňovým zákonom vo vymeriavacích základoch. Vymeriavacím základom u zamestnanca sa stane jeho príjem zo závislej činnosti, napr. aj odchodné, odstupné, suma zdaňovaná v súvislosti s používaním motorového vozidla, časť zamestnaneckej opcie a podobne. A naopak, ak niečo v daňovom zákone nebude zdaňované, alebo bude oslobodené od dane, tak nebude sa z toho platiť poistné na zdravotné poistenie okrem príjmu z dividend. Vymeriavací základ samostatne zárobkovo činných osôb ostáva bez zmeny, tak ako doteraz a bude sa počítať ako podiel čiastkového základu dane podľa § 6 o dani z príjmov, nezníženého o zdravotné poistenie a koeficientu 2,14. Novinkou je zavedenie rovnakého minimálneho základu pre samostatne zárobkovo činné osoby a tzv. dobrovoľne nezamestnané osoby. Minimálna platba týchto preddavkov na poistné dobrovoľne nezamestnaných osôb sa vyrovnáva so SZČO a bude 14 % zo 44,2 priemernej mesačnej mzdy. Maximálny vymeriavací základ ostáva na trojnásobku priemernej mesačnej mzdy spred dvoch rokov. Navrhované zmeny v oblasti ročného zúčtovania poistného oproti súčasnému stavu sa pridávajú do kategórie poistencov, ktorí nie sú povinní vykonávať ročné zúčtovanie poistného. Povinnosť vykonávať toto ročné zúčtovanie sa nebude vzťahovať na takého poistenca, ktorý bol v minulom roku SZČO a jeho príjem nepresiahol sumu 3 948 eur, a preto nie je povinný robiť ročné zúčtovanie poistného, pretože už v priebehu roka zaplatil minimálne preddavky. A poistenec, ktorému nevznikla povinnosť podať za rozhodujúce obdobie daňové priznanie, okrem osôb, ktoré majú príjem z dividend vyšší ako minimálny základ, čiže 329,06 eura. Vážení páni poslanci, ďakujem za podporu zákona a prosím pána poslanca Markoviča. Ďakujem.